open-index/open-wikipedia-markdown huggingface dataset:
Radek John

**Radek John** (6. joulukuuta 1954 Praha, Tšekkoslovakia) on tšekkiläinen kirjailija, toimittaja ja poliitikko, joka toimi maansa sisäministerinä heinäkuusta 2010  huhtikuuhun 2011. Vuosina 2009–2013 hän toimi populistisen Věci veřejné-puolueen puheenjohtajana.

## Elämäkerta
John syntyi vuonna 1954 Prahassa. Hänen isänsä oli Kaarlen yliopiston immunologian professori Ctirad John. John valmistui 1979 taidekorkeakoulu FAMU:n käsikirjoittamisen ja dramaturgian tiedekunnasta. Uransa alkuvaiheissa hän työskenteli Mladý svět -lehden toimittajana, missä hänen artikkelinsa käsittelivät muun muassa huumeiden käyttäjiä sekä prostituutiota. Johnin tunnetuin romaani, Memento, käsittelee myös huumeita. Se oli aikoinaan ensimmäinen aiheeseen keskittynyt tšekkoslovakialainen romaani, ja se on myöhemmin käännetty yli kymmenelle kielelle.

1990-luvulta lähtien John työskenteli TV Novalla erilaisissa ajankohtaisohjelmissa. Hänet valittiin useaan kertaan maan suosituimmaksi televisiokasvoksi TýTý-äänestyksissä. John erosi Novasta vuonna 2009, kertoen syykseen muun muassa riidat yrityksen johdon kanssa.

### Ura poliitikkona
John valittiin vuonna 2009 populistisen Věci veřejné (VV) -puolueen puheenjohtajaksi. Hänen johdollaan puolue menestyi hyvin vuoden 2010 vaaleissa, ja muodosti hallituksen yhdessä Kansalaisdemokraattien ja TOP 09:n kanssa. John nimettiin hallituksen sisäministeriksi ja yhdeksi varapääministereistä. Sisäministeryden saaminen Johnille oli yksi VV:n ehdoista hallitusyhteistyölle.

VV:n hallitustaival ajautui pian kriisiin. John puheenjohtajuus nähtiin yleisesti alisteisena puolueen taustavoimana toimineelle Vít Bártalle. Bartán hämärien liiketoimien, sekä poliisien ja palomiehien mielenosoitusten paineesta pääministeri Petr Nečas vaati useita ministereitö, myös Johnia, eroamaan tehtävästään. Tämä tapahtuikin vuoden 2011 hallitusneuvotteluissa. John jatkoi hetken Korruptionvastaisen toimikunnan puheenjohtajana, mutta erosi tästä, sekä varapääministeriydestään toukokuussa 2011. Samaan aikaan suuri osa VV:n jäsenistöstä oli eronnut, ja perustanuut uuden LIDEM-puolueen. John puolusti vielä VV:n puheenjohtajan asemaansa vuosina 2011 ja 2012, mutta tässä vaiheessa VV:n kannatus oli tippunut vain noin puoleen prosenttiin. Bárta valittiin Johnin seuraajaksi tämän päätettyä olla puolustamatta puheenjohtajuuttaan vuonna 2013.

John jatkoi kansanedustajana vuoteen 2013 saakka, minkä jälkeen luopui poliitikon urastaan.

## Yksityiselämä
John on ollut kolme kertaa naimisissa. Toisesta avioliitostaan näyttelijä Zlatá Adamovskán kanssa hänellä on kaksi lasta. Johnin kolmannen, avioliiton ulkopuolisen, lapsen paljastuminen johti parin eroon. John meni kolmatta kertaa naimisiin heinäkuussa 2021. 
## Lähteet

## Aiheesta muualla
Kaksoiseläin

**Kaksoiseläin** (*Diplozoon paradoxum*) on laakamatojen pääjakson kidusmatojen luokkaan  kuuluva eläinlaji. Se on loinen, joka elää särkikalojen kiduksissa.

Täysikasvuinen kaksoiseläin koostuu kahdesta pysyvästi toisiinsa kiinni kasvaneesta yksilöstä. Siitä muodostuu X- tai H-kirjaimen muotoinen eliö, jonka pituus on 8–10 millimetriä.

Täysikasvuisen madon muodostuminen vaatii, että kaksi toukkavaiheen yksilöä yhdistyy toisiinsa. Jos toukkavaiheen yksilö ei yhdisty toisen yksilön kanssa, se kuolee talven aikana. Toisiinsa yhdistyneet yksilöt kehittyvät täysikasvuisiksi ja saavuttavat sukukypsyyden seuraavana keväänä.

Kaksoiseläintä tavataan makean veden vesistöissä Euroopassa ja mahdollisesti Aasiassa. Se elää loisena särkikalojen kiduksissa, ja sitä on tavattu muun muassa lahnalla.

## Lähteet
Gyula Kállai

**Gyula Kállai**  (1. kesäkuuta 1910– 12. maaliskuuta 1996) oli unkarilainen kommunistipoliitikko,  ja toimittaja, joka oli kommunistisen puolueen keskuskomitean jäsen vuodesta 1945. Kállai oli ulkoministeri 1949–1951, kulttuuriministeri 1955–1958, varapääministeri 1960–1965, Unkarin pääministeri 1965–1967 ja Kansalliskokouksen puheenjohtaja 1967–1971.

Kállai liittyi kommunisteihin lukiolaisena, ja erotettiin yliopistosta poliittisten mielenosoitusten takia. Vuoden 1945 neuvostomiehityksen jälkeen hän sai tärkeitä tehtäviä lehdistössä ja kommunistipuolueen propagandaosastolla. Vuomnna 1949 hänestä tuli ulkoministeri, mutta vuoden 1951 puhdistuksissa hänet tuomittiin vankilaan yhdessä muiden János Kádárin tukijoiden kanssa. Vuonna 1954 hän vapautui ja sai asemansa takaisin. 

Unkarin kansannousun aikana 1956 Kállai asettui välittömästi ja ehdoitta Kádárin puolelle. Seuraavana vuonna Kádár lähetti Kállain neuvottelemaan maanpaossa olevan Imre Nagyin kanssa kotiinpaluusta ja antautumisesta. Neuvottelut päättyivät tuloksettomina.  Aczélin mukaan "Gyula Kállai piti itseään tämän johdon ideologina, aivoina ja teoreetikkona". Hän oli ensimmäinen, joka yritti kapinoida Kádária vastaan vuonna 1958. Vuonna 1965 hänet nimitettiin  pääministeri, mutta hän pysyi tehtävässä vain kaksi vuotta. Sen jälkeen hänestä tehtiin vielä neljäksi vuodeksi kansalliskokouksen puhemies, mutta hänen aikansa poliitikkona oli vihdoin ohi.

## Lähteet
Marcelo Trobbiani

**Marcelo Antonio Trobbiani Ughetto** (s. 17. helmikuuta 1955 Casilda) on argentiinalainen jalkapallovalmentaja ja ammattilaisuransa päättänyt pelaaja, pelipaikaltaan hyökkäävä keskikenttä. Trobbiani pelasi Argentiinan A-maajoukkueessa 26 ottelua ja teki yhden maalin. Hän kuului joukkueen kokoonpanoon MM-kilpailuissa 1986, jossa hän pelasi yhdessä ottelussa.

## Lähteet

## Aiheesta muualla
Héctor Zelada

**Héctor Miguel Zelada Bertoqui** (s. 30. huhtikuuta 1957) on argentiinalainen ammattilaisuransa päättänyt jalkapallomaalivahti. Hän on pituudeltaan 178-senttimetrinen ja oli Argentiinan A-maajoukkueen mukana voittamassa MM-kultaa 1986 mutta ei pelannut turnauksessa yhtäkään ottelua.

## Lähteet

## Aiheesta muualla
Emanuel Laurell

**Gottfrid Emanuel Laurell** (30. lokakuuta 1878 Sala, Ruotsi – 13. maaliskuuta 1935 Tukholma) oli ruotsalainen pankinjohtaja, joka toimi Suomessa Suomen Finanssin, Ulkomaankauppapankin ja Bensowin toimitusjohtajana. Hän sai Suomen kansalaisuuden 1920.

Laurell pääsi ylioppilaaksi Salassa 1903 ja toimi sitten pankkialalla Tukholmassa. Laurell tuli Suomeen 1913 Wallenbergien lähettämänä edusmiehenä valvomaan heidän omistusintressejään Helsingin Osakepankissa, Wallenbergien Stockholms Enskilda Bank omisti tuolloin noin puolet Helsingin Osakepankista. Vuoden 1916 lopussa Enskilda Bank myi osakkeensa suomalaisille Moses Skurnikille ja Erik von Frenckellille ja Laurell palasi Ruotsiin. Hän tuli kuitenkin jo pian takaisin Suomeen ja vuonna 1918 liikemies Leopold Lerche palkkasi hänet Suomen Finanssin toimitusjohtajaksi ja vuonna 1919 Ulkomaankauppapankin toimitusjohtajaksi. Vuonna 1922 Laurell siirtyi Ab Wilhelm Bensow Oy:n toimitusjohtajaksi ja osakkaaksi. Hän palasi Ruotsiin saatuaan 1930 nimityksen tukholmalaisen Ab Kredit-Bankenin toimitusjohtajaksi.

Suomessa ollessaan Laurell oli jäsenenä useiden yhtiöiden johtokunnissa, muun muassa Oy Consultingin, Oy Omnibus Ab:n, Mäntsälän Tulitikkutehdas Oy:n, Teknillinen tehdas Heros Ab:n ja Suomen Mineraaliöljy Oy:n johtokunnissa. Hän oli Suomen ruotsalaisen seuran puheenjohtajana ja ruotsalaisen Olaus Petri-seurakunnan kirkkoneuvoston varapuheenjohtajana. 

## Lähteet
José Carvallo

**José Aurelio Carvallo Alonso** (s. 1. maaliskuuta 1986 Lima) on perulainen ammattilaisuransa päättänyt jalkapallomaalivahti. Hän on pituudeltaan 180-senttimetrinen ja voitti Universitario de Deportesin kanssa kahdesti Perun pääsarjamestaruuden. Carvallo pelasi Perun A-maajoukkueessa kahdeksan ottelua ja kuului maajoukkueen kokoonpanoon vuoden 2018 MM-kilpailuissa mutta ei pelannut yhtäkään ottelua.

## Lähteet

## Aiheesta muualla
Miguel Araujo

**Miguel Gianpierre Araujo Blanco** (s. 24. lokakuuta 1994 Lima) on perulainen jalkapalloilija, pelipaikaltaan keskuspuolustaja. Hän edustaa MLS-liigassa pelaavaa Portland Timbersia ja Perun A-maajoukkuetta. Araujo kuului maajoukkueen kokoonpanoon MM-kilpailuissa 2018 mutta ei pelannut yhtäkään ottelua.

## Lähteet
Minas (juusto)

**Minas** on brasilialainen lehmänmaitojuusto Minas Geraisin osavaltiosta. Juustoa valmistetaan tuorejuustona  (*frescal*) ja kypsytettynä juustona (*padrão*).

Minas on lähtöisin Brasilian Minas Geraisin osavaltiosta. Sen pohjana on käytetty portugalilaisen Serra da Estrela -juuston reseptiä. Reseptissä on kuitenkin joitakin eroja. Minas-juuston valmistuksessa käytetään kasviperäisen juoksutteen sijaan eläinperäistä juoksutetta. Tämän takia se on rakenteeltaan kiinteämpää ja maultaan vähemmän maitomainen.

Juustoa myydään tuorejuustona (*frescal*) ja kypsytettynä (*padrão*). Tuorejuusto myydään parin päivän kuluessa sen valmistuksesta. Sitä käytetään etenkin aamiaisella usein hedelmäsoseen kera. Se on myös ainesosa perinteisissä *[[pão de queijo]]* -leivonnaisissa. Kypsytetty Minas kypsyy noin 30 päivää ja kypsyessään juustosta tulee kiinteämpää ja kuivempaa. Minas-juuston valmistuksen perinteiset menetelmät lisättiin vuonna 2024 Unescon aineettoman kulttuuriperinteen luetteloon.

## Lähteet
Emil Winckelmann

**Emil Anton Winckelmann** (4. huhtikuuta 1873 Oulu – 1950) oli suomalainen konsuli, pankinjohtaja ja Helsingin Osakepankin perustaja ja ensimmäinen toimitusjohtaja.

Winckelmann lähti koulunkäynnin päätettyään ulkomaille opiskelemaan kaupallisia aineita. Suomeen palattuaan hän perusti 1896 agentuuriliikkeen Ouluun. Hän toimi myös Hollannin ja Belgian varakonsulina Oulussa. Vuonna 1907 Winckelmann muutti Oulusta Helsinkiin. Hän perusti Suomen Kauppakomppania-yhtiön ja kaksi vuotta myöhemmin puukaupoilla Pohjois-Suomessa vaurastunut Winckelmann perusti 1909 pankkiiriliike E. Winckelmann & Co:n, joka harjoitti myös pankkitoimintaa. Pankkiiriliike joutui kuitenkin pian vaikeuksiin, ja Winckelmann pyrki ratkaisemaan tilanteen perustamalla sen sijalle uuden liikepankin. Tätä varten hän kääntyi ruotsalaisen Wallenbergin pankki- ja teollisuussuvun puoleen saadakseen heidät mukaan perustettavan uuden liikepankin osakkaaksi. Vuonna 1912 Wallenbergit päättivät tulla uuden Helsingin Osakepankin osakkaiksi tavoitteenaan päästä sitä kautta Venäjän markkinoille. Uusi liikepankki Helsingin Osakepankki listattiin vastaperustettuun Helsingin pörssiin, ja pankki aloitti toimintansa vuoden 1913 alussa. Winckelmann oli pankin toimitusjohtajana ja Wallenbergin suvun etuja valvoi Ruotsista tullut pankinjohtaja Emanuel Laurell.

Winckelmann erosi Helsingin Osakepankin toimitusjohtajan paikalta syyskuussa 1916. Wallenbergit halusivat luopua omistuksestaan pankkiin ja he myivät osakkeensa lokakuussa 1916 suomalaisille Moses Skurnikille ja Erik von Frenckellille. 

Winckelmann toimi 1922–1923 Oy Finanssilaitoksen toimitusjohtajana ja sittemmin hän oli Suomen Autoteollisuus Oy:n johtokunnan puheenjohtajana.

Vuonna 1950 kuollut Emil Winckelmann on haudattu Hietaniemen hautausmaalle.

## Lähteet
Ricardo Brugada

**Ricardo Brugada** eli tunnetulta epäviralliselta nimeltään **Chacarita** on Paraguayn pääkaupunki Asunciónin kaupunginosa (*barrios*) ja slummi. Sen asukasluku oli vuoden 2022 väestönlaskennassa 13&nbsp;153.

## Maantiede

Ricardo Brugada sijaitsee Asunciónin keskustassa Paraguayjoen varrella Asuncióninlahden rannalla levittäytyen alas Paraguayn kongressitalolta. Lähellä sen rajaa sijaitsevat myös Asunciónin keskusrautatieasema ja Catedral metropolitana de Asunción. Ricardo Brugadan *barrio* eli hallinnollinen alue on kooltaan noin 150 hehtaaria. Sen korkein kohta on nimeltään Punta Karapãs.

## Historia
Kaupunginosan yleisesti käytetyn nimen Chacarita on sanottu juontuvan ketšuankielisestä sanasta *chacra*, joka viittaa viljeltyyn maahan. Ennen nykyisen slummin muodostumista seutu olikin viljeltyä. Kaupunginosa sai virallisen vähemmän käytetyn nimensä Ricardo Brugada vuonna 1920 paikallisen asianajajan ja journalistin muistoksi. Ennen Paraguayn rautateiden lakkauttamista Chacaritan läpi kulki rautatie. Kaupunginosan köyhä väestö kasvoi nopeasti 1970-luvulla, kun pääkaupungin muu alue vaurastui ja täyttyi uuden keskiluokan asunnoista. Monia köyhempiä asunciónilaisia häädettiin ja he päätyivät Chacaritaan.

Lokakuusta 2010 alkanut ja vuonna 2013 valmistunut Asunciónlahden kehityshanke sisälsi Paraguayjoen rannan kehitystöitä, mukaan lukien joenvartta pitkin kulkevan tien. Monet paikalliset joutuivat siirtymään kodeistaan hankkeen takia. Paikallisia evakuoidaan suhteellisen usein väliaikaisesti myös tulvien takia.

## Väestö ja kulttuuri
Chacaritan asukasluku oli Paraguayn vuoden 2022 väestönlaskennan mukaan 13&nbsp;153.

Chacarita oli guaranian musiikkigenren kehittäneen José Asunción Floresin syntymäpaikka ja hänen kotitalonsa on nykyisin hänen elämälleen omistettu museo. Kaupunginosaan on pyritty kehittämään guaraniaan ja muuhun paikalliseen taiteeseen liittyvää matkailua.

Resistencia Sport Club on paikallinen jalkapallojoukkue.

## Lähteet
Albert Guinchard

**Albert Guinchard** (10. marraskuuta 1914 – 19. toukokuuta 1971) oli sveitsiläinen jalkapalloilija, pelipaikaltaan oikea keskikenttäpelaaja. Hän edusti koko 16-vuotisen pelaajauransa Servetteä, jonka kanssa hän voitti Sveitsin pääsarjamestaruuden kaudella 1933–1934. Guinchard liittyi maaliskuussa 1934 Sveitsin A-maajoukkueeseen ja pelasi joukkueessa 12 ottelua. Hän kuului maajoukkueen kokoonpanoon MM-kilpailuissa 1934 ja 1938.

## Lähteet
Mauro Bellugi

**Mauro Bellugi** (7. helmikuuta 1950 Buonconvento – 20. helmikuuta 2021) oli italialainen jalkapalloilija, pelipaikaltaan libero. Hän edusti Italian A-maajoukkuetta MM-kilpailuissa 1974 ja 1978.

## Lähteet

## Aiheesta muualla
Luciano Spinosi

**Luciano Spinosi** (s. 9. toukokuuta 1950 Rooma) on italialainen ammattilaisuransa päättänyt jalkapalloilija, pelipaikaltaan keskuspuolustaja. Hän edusti Italian A-maajoukkuetta MM-kilpailuissa 1974, jossa hän pelasi kolmessa ottelussa. Spinosi toimi pelaajauransa jälkeen valmennustehtävissä.

## Lähteet

## Aiheesta muualla
Gavin Wood

**Gavin Wood** (s. 1980 Lancaster) on brittiläinen tietojenkäsittelytieteilijä.

Wood sai filosofian tohtorin oppiarvon Yorkin yliopistosta ja työskenteli tutkijana Microsoftilla. Hän kuului kryptovaluutta Ethereumin perustajiin asuessaan Sveitsissä 2010-luvulla. Wood oli kahden vuoden ajan Ethereum Foundationin teknologiajohtaja. Hän perusti myös Polkadot-lohkoketjuverkoston. Muita hänen hankkeitaan ovat lohkoketjuinfrastruktuuriyhtiö Parity Technologies, hajautetun finanssipalvelun tutkimusta ja kehittelyä rahoittava Web3 Foundation sekä vuonna 2019 perustettu Kusama-lohkoketjuverkosto.

Venäjän 24. helmikuuta 2022 aloittaman suurhyökkäyksen jälkeen Wood lahjoitti Ukrainan hyväksi 5,8 miljoonan Yhdysvaltain dollarin arvosta kryptovaluuttavaroja.

## Lähteet
András Hegedüs

**András Hegedüs** (31. lokakuuta 1922 – 23. lokakuuta 1999) oli unkarilainen sosiologi ja poliitikko. Hän oli Unkarin maatalousministeri vuosina 1952–1955 ja Unkarin pääministeri huhtikuusta 1955 lokakuuhun 1956. Hän pakeni Moskovaan lokakuussa 1956 Unkarin kansannousun aikana ja palasi vuonna 1958.

Seuraavina vuosina Hegedüs toimi talous- ja sosiologisen tutkimuksen tehtävissä ja julkaisi useita kirjoja ja artikkeleita. Nämä saivat vähitellen yhä terävämmän yhteiskuntakriittisen sävyn, etenkin Prahan kevään jälkeen vuonna 1968. Hänet erotettiin Unkarin kommunistisesta puolueesta vuonna 1973. Hän oli yksi maan poliittisen ja kulttuurisen opposition johtavista hahmoista, vaikka hän ei ollut muodollisesti sidoksissa mihinkään ryhmään. Hän analysoi "reaalisosialismia" ja Kádárin tukijoiden toimintaa riippumattoman poliittisen toisinajattelijan roolissa. 1980-luvulla Radio Free Europen julkaisema  moniosainen haastattelu, joka kertasi hänen elämäntarinansa, herätti kohua. Vuodesta 1988 lähtien hän sai eläkeläisenä jälleen luennoida Unkarin kauppakorkeakoulussa.

## Lähteet

## Lähteet
Prokvestori

**Prokvestori** oli virkanimike Rooman valtakunnassa. Prokvestori oli kvestorin sijainen. Prokvestori saattoi myös toimia prokonsulin apulaisena Rooman provinssien hallinnossa.

## Lähteet
Suomen kirjailijat 1809–1916

**Suomen kirjailijat 1809–1916** on matrikkeliteos, joka esittelee suomalaisia kirjailijoita Suomen autonomian ajalta. Teos julkaistiin vuonna 1993 Suomalaisen Kirjallisuuden Seuran ja Svenska litteratursällskapet i Finlandin yhteistyönä. Teos käsittää 954 sivua ja sisältää 1471 kirjailijan pienoiselämäkerrat, teosbibliografiat ja tutkimusviitteet.  

## Sisältö ja valintaperusteet

### Valintaperiaatteet
Matrikkeli sisältää suomalaisia kirjailijoita, jotka kirjoittivat sekä suomeksi että ruotsiksi ja jotka aloittivat kirjallisen toimintansa autonomian aikana (1809-1916). Myös kirjailijat, jotka aloittivat kirjoittamisen 1800-1808, ovat mukana, jos heidän tuotantonsa kuuluu pääosin vuoden 1809 jälkeiseen aikaan. Kaunokirjallisten kirjailijoiden lisäksi teos sisältää kääntäjiä, matkakertomusten, muistelmien, sotakuvausten ja uskonnollisten teosten kirjoittajia sekä kulttuurihistorioitsijoita ja kirjallisuudentutkijoita. 

Julkaisujen sivumäärä ei ole ollut ratkaiseva valintakriteeri. Mukaan otetuissa on:
* Aikakauden keskeiset runoilijat, vaikka he eivät olisi julkaisseet erillisiä teoksia
* Lehtien kirjoittajat ja kansankirjailijat
* Henkilöt, jotka ovat kirjoittaneet kalentereihin ja muihin julkaisuihin
* Muokkaajat ja kääntäjät

1860-luvun jälkeiselle ajalle, kun suomen kieli ja kirjallisuus olivat saavuttaneet vakiintuneen aseman, sovellettiin asteittain tiukempia valintaperiaatteita. Myös ulkomaille muuttaneet kirjailijat on sisällytetty, jos vähintään yksi heidän teoksistaan on julkaistu Suomessa.

### Matrikkelissa esitetyt tiedot
Yksittäisistä kirjailijoista esitellään:
* Elämäkertatiedot taustasta, koulutuksesta ja urasta
* Bibliografia kirjailijan keskeisestä tuotannosta kronologisessa järjestyksessä
* Tietoja pienistä julkaisuista ja lehtiartikkeleista
* Käännökset ja toimitetut teokset
* Kirjoitukset antologioissa
* Teosten arvostelut
* Lähdekirjallisuus ja kirjailijaa käsittelevät artikkelit

## Suomen kirjailijoita käsittelevä kirjasarja
Teos on osa sarjaa, jonka aiemmin julkaistut osat ovat Suomen kirjailijat 1917-1944 ja Suomen kirjailijat 1945-1980. Kaikkien kolmen matrikkelin tiedot on talletettu *Suomalaisen Kirjallisuuden Seuran* tietokantaan jota päivitetään jatkuvasti.

## Toimitus
Teoksen toimituskuntaan kuuluvat Maija Hirvonen, Lars Huldén, Simo Konsala, Kai Laitinen, Rauni Puranen ja Johan Wrede. Teoksen toteuttamiseen osallistuivat  useat instituutiot, muun muassa Helsingin yliopiston kirjasto, Suomalaisen Kirjallisuuden Seuran kirjasto ja kirjallisuusarkisto, Föreningen Brage sekä Suomen Teatterijärjestöjen Keskusliitto.

## Lähteet

## Katso myös
* Suomen kirjallisuus
Ebrahim Rasool

**Ebrahim Rasool** (s. 15. heinäkuuta 1962 Kapkaupunki) on eteläafrikkalainen diplomaatti ja Afrikan kansalliskongressin poliitikko.

Rasool joutui vuonna 1972 perheineen pakkosiirretyksi kotoaan hallinnon julistettua alueen valkoisille varatuksi. Hän sai vuonna 1983 humanististen tieteiden kandidaatin arvon Kapkaupungin yliopistosta englanninkielisessä kirjallisuudessa ja taloushistoriassa. Rasool sai sieltä myös ylemmän diplomin kasvatustieteessä vuonna 1984. Hän toimi aktiivisesti apartheidia vastaan ja perusti muslimien apartheidvastaisen The Call of Islam -järjestön. Hän on ollut myös myöhemmin aktiivinen uskontojen välisessä vuoropuhelussa ja ääriliikehdinnän torjunnassa. Rasool oli vuosina 1985–1988 ilman oikeudenkäyntiä pidätettynä ja kotiarestissa.

Rasool toimi vuosina 1991–1994 Länsi-Kapin yliopiston apulaisrehtorina. Hän johti Länsi-Kapin Afrikan kansalliskongressia vuosina 1998–2005. Vuonna 2004 hänet nimitettiin Länsi-Kapin pääministeriksi. Rasool oli Etelä-Afrikan suurlähettiläs Yhdysvaltoihin vuosina 2010–2015 ja palasi tähän tehtävään tammikuussa 2025. Yhdysvaltain ulkoministeri Marco Rubio kuitenkin ilmoitti 14. maaliskuuta 2025 Rasoolin olevan ei-toivottu henkilö. Hän väitti tämän vihaavan Yhdysvaltoja ja Donald Trumpia. Trumpin hallinto oli aiemmin syyttänyt Etelä-Afrikkaa valkoisten syrjinnästä.

Rasool on saanut kunniatohtorin arvot Chicagon Roosevelt-yliopistosta ja Pittsburghin Chatham-yliopistosta.

## Lähteet
Turkin pääministeri

**Turkin pääministeri** on ollut Turkin hallituksen johtaja. Tehtävä perustettiin vuonna 1920. Pääministerin valtaoikeudet ovat vaihdelleet vuosien varrella ennen viran lakkauttamista 2018.

## Vuodet 1920–1923
Turkin itsenäisyyssodan aikana maalla oli neljä pääministeriä

## Vuodet 1923–2018
Itsenäisyyssodan jälkeen maassa oli 27 eri pääministeriä. 

## Katso myös
* Luettelo Osmanien valtakunnan suurvisiireistä

## Lähteet
Defence of the Realm Act 1914

**Defence of the Realm Act 1914** (’valtakunnan puolustuslaki’) oli Yhdistyneen kuningaskunnan parlamentin 7. elokuuta 1914 säätämä laki, jolla hallitukselle myönnettiin ensimmäisen maailmansodan aikaisen sotatilan perusteella laajennetut valtuudet. Laista on käytetty lyhennettä **DORA**. 

27. marraskuuta 1914 säädettiin **Defence of the Realm Consolidation Act**, joka korvasi alkuperäisen lain. Lain perusteella annettiin tarkempia määräyksiä (englanniksi *Defence of the Realm Regulations*). Hallituksen valtuuksia laajennettiin useaan otteeseen sodan aikana. Irlannissa, jossa oli ennen sotaa ollut puhkeamaisillaan sisällissota, hallitus puuttui laajennettujen valtuuksiensa perusteella sotaponnisteluja vahingoittaneeseen, kansankiihottamisena pitämäänsä toimintaan. Hallituksen laajennetut valtuudet olivat voimassa vuoteen 1921.

## Lähteet
Syyläsyvännekrotti

**Syyläsyvännekrotti** (*Cryptopsaras couesii*) tai **pikkusyvännekrotti** on syvännekrotteihin kuuluva kalalaji. Lajia tavataan syvistä vesistä kaikista lauhkeista ja lämpimistä valtameristä.

## Koko ja ulkonäkö
Syyläsyvännekrotin sukupuolet eroavat huomattavasti toisistaan kooltaan. Naaraat voivat kasvaa 36–44 cm pitkäksi ja koiraat jäävät 7–12 cm:n mittaisiksi. Naaraat ovat ruumiinrakenteeltaan pitkäomaisetn soikeita, litteähköjä ja suuripäisiä. Kalan ensimmäinen selkäruoto on kehittynyt houkuttumeksi, jonka päässä elää bioluminoivia *Photobacterium*-suvun bakteereja. Ennen yhtenäistä selkäevää on kolme pyöreää uloketta, joissa on myös bioluminoivia bakteereja. Täysikasvuisten syyläsyvännekrottikoiraiden hajuaisti on hyvin kehittynyt ja löydettyään naaraan ne tarrautuvat naaraaseen ja osa niiden elimistä surkastuu. Syyläsyvännekrottinaaraat ovat väriltään tummanruskeita tai mustia ja niiden ihossa on pieniä piikkejä. Evät ovat ruotoja lukuunottamatta läpikuultavia.

## Levinneisyys ja elintavat
Syyläsyvännekrottia tavataan lauhkeista ja lämpimistä vesistä niin Altantista, Intian valtamerestä kuin Tyynestämerestäkin. Laji elää useimmiten 500–1&nbsp;250 metrin syvyydessä ja syvimmillään noin 4&nbsp;000 metrin syvyydessä. 

## Lähteet
Rullalautailu olympialaisissa

**Rullalautailu** on yksi kesäolympialaisten urheilulajeista.

Ensimmäisen kerran rullalautailussa urheiltiin Tokion olympialaisissa 2020. Rullalautailu lisättiin Tokion olympialaisiin osana laajempaa muutosta, joka pyrki houkuttelemaan nuorta yleisöä ja heijastamaan urheilun kaupungistumista. Tämä oli osa Kansainvälisen olympiakomitean päätöstä lisätä uusia lajeja olympiaohjelmaan Agenda 2020:n pohjalta. Rullalautailu valittiin sen suosion ja nuorille suunnatun luonteen vuoksi. 

Tokion olympialaisissa rullalautailu oli mukana kahdessa lajissa: *street* ja *park*, ja kilpailut olivat erikseen miehille ja naisille. Japanilaiset urheilijat hallitsivat lajia, ja 13-vuotias Momiji Nishiya voitti kultaa naisten street-kilpailussa. Lajin suosion vuoksi rullalautailu lisättiin myös Pariisin 2024 ja Los Angelesin 2028 olympialaisiin.

## Lähteet
Hyvinkään Slalomseura Sukkula

**Hyvinkään Slalomseura Sukkula** (lyh. **HySS**) on hyvinkääläinen alppihiihtoseura, joka on perustettu 1981. Sen kotirinne on Sveitsin hiihtokeskus. Seuralla on harjoituksia siellä yleensä noin kolme kertaa viikossa. Hyvinkään Slalomseura Sukkulan laskijoita ovat muun muassa Rosa Pohjolainen, Erika Pykäläinen ja Jesper Pohjolainen.

## Lähteet

## Aiheesta muualla
* Hyssin historiaa Hyssin kotisivulta.
José Antonio Remón Cantera

**José Antonio Remón Cantera** (1. kesäkuuta 1908 – 2. tammikuuta 1955 Ciudad de Panamá) oli panamalainen poliitikko, joka toimi maansa presidenttinä vuodesta 1952 kuolemaansa saakka.

Remón Cantera pääsi stipendillä sotilasakatemiaan Meksikoon ja valmistui vuonna 1931. Hän palasi Panamaan ja pääsi maan poliisivoimien palvelukseen. Vuonna 1947 hänestä tuli poliisin päällikkö. Remón Canteran aikana poliisin valta maassa voimistui ja se vaikutti vahvasti politiikkaan. Remón Cantera valittiin Panaman presidentiksi vuoden 1952 vaaleissa itse perustamansa puolueen ehdokkaana. Hän sai lähes puolet annetuista äänistä. Remón Cantera sai diktaattorin maineen, koska hänen kaudellaan oli voimassa ankaria rajoituksia puolueiden ja ammattiliittojen toiminnalle.

Remón Cantera sai neuvottelemallaan Remón–Eisenhower-sopimuksella (1955) maalleen lisää oikeuksia Panaman kanavan tuottoihin. Tämä täydensi vuoden 1903 Hay–Bunau-Varilla-sopimusta. Remón Cantera joutui murhan uhriksi Panamássa ennen neuvottelemansa sopimuksen astumista voimaan.

## Lähteet
Väckelsång

**Väckelsång** on taajama Tingsrydin kunnassa Kronobergin läänissä Smålannin historiallisessa maakunnassa Ruotsissa. Taajamassa oli 946 asukasta vuoden 2023 lopussa.

## Tunnettuja henkilöitä
* Angelica Bengtsson (s. 1993), seiväshyppääjä
* Niklas Olausson (s. 1986), jääkiekkoilija

## Lähteet

## Aiheesta muualla
Union of Democratic Control

**Union of Democratic Control** eli **UDC** oli äänekäs toisinajattelevien parlamenttiedustajien ryhmä Yhdistyneessä kuningaskunnassa vuoden 1914 elokuusta alkaen. Sen perustajiin kuuluneet parlamenttiedustajat Charles Trevelyan, Edmund Dene Morel, James Ramsay MacDonald, Arthur Ponsonby ja Ralph Norman Angel kritisoivat ensimmäistä maailmansotaa edeltänyttä ulkopolitiikkaa siinä harjoitetusta salaisesta diplomatiasta. He kannattivat diplomatian julkista arviointia ja Kansainliiton perustamista. Ryhmä julkaisi neljä kohtaa sisältäneen luettelon tavoitteistaan (englanniksi *Cardinal Points*) 10. päivänä syyskuuta 1914. Ryhmän muita jäseniä olivat John Atkinson Hobson, Bertrand Russell ja Helena Swanwick. 

Sodan pitkittyessä UDC joutui pasifisminsa vuoksi epäilyksen alaiseksi. Morel vangittiin elokuussa 1917 kuudeksi kuukaudeksi Defence of the Realm Actin rikkomisesta. UDC:n parlamenttiedustajat menettivät paikkansa vuoden 1918 parlamenttivaaleissa, mutta ryhmän toiminta jatkui aina 1960-luvulla saakka.

## Lähteet
Jyvä Ensemble

**Jyvä Ensemble** on musiikin ammattilaisista koostuva suomalainen a cappella -lauluyhtye, joka on perustettu Jyväskylässä vuonna 2022. Yhtyeen jäsenet ovat Linda Pennström (sopraano), Reetta Karhunen (mezzosopraano), Roosa Turunen (altto), Juuso Porras (tenori) sekä Aimo Ikonen (basso).

Jyvä Ensemble palkittiin vuoden 2025 Tampereen Sävel -lauluyhtyekilpailussa, mikä on merkittävä saavutus suomalaisessa a cappella -kentässä. Samassa lauluyhtyekilpailussa ovat aikanaan menestyneet muun muassa lauluyhtyeet Rajaton ja Club For Five. Jyvä Ensemble on ensimmäisten toimintavuosiensa aikana esiintynyt aktiivisesti niin Suomessa kuin ulkomailla erilaisissa tilaisuuksissa ja konserteissa. Yhtyeen on kouluttanut kaksinkertainen Grammy-voittaja, a cappella -musiikin huippuammattilainen Paul Phoenix. Hän lauloi tenorina 17 vuotta ja 2&nbsp;000 konserttia maailmankuulussa The King’s Singers -lauluyhtyeessä.

Jyvä Ensemblen ohjelmisto rakentuu 60-, 70- ja 80-lukujen suosikkiartistien ja kappaleiden ympärille. Ohjelmistosta löytyy myös mukaansatempaavaa folkmusiikkia sekä suomalaisten nykyartistien laulelma- ja jazztuotantoa. Yhtye tekee tiivistä yhteistyötä sovittaja-kuoronjohtaja Jussi Mattilan kanssa.

## Lähteet
Winton Dean

**Winton Basil Dean** (1916–2013) oli brittiläinen musiikkitieteilijä. Hän kuului aikansa merkittävimpiin Georg Friedrich Händelin musiikin tutkijoihin. Hän oli teatterivaikuttaja Basil Deanin vanhin poika.

Dean opiskeli englantia ja antiikin tutkimusta Cambridgen yliopiston King’s Collegessa. Hän meni vuonna 1939 naimisiin Thalia Shaw’n kanssa ja palveli toisen maailmansodan aikana laivaston tiedustelussa. Deanin ensimmäisen musiikkiaiheisen julkaisun aiheena oli Georges Bizet. Dean keskittyi kuitenkin pian Händeliin. Hänen ensimmäinen laaja julkaisunsa säveltäjästä oli *Handel’s Dramatic Oratorios and Masques* (1959). Siinä hän esitti Händelin dramaattisten teosten librettojen innoituksen kumpuavan antiikin Kreikan tragedioista. Myöhemmin Dean kirjoitti Händelin oopperoista yhdessä J. Merrill Knappin kanssa. Ensimmäinen osa ilmestyi vuonna 1987. Erimielisyyksien johdosta Knapp kuitenkin vetäytyi hankkeesta ennen kuin kuoli vuonna 1993. Dean julkaisi toisen osan itsenäisesti vuonna 2006. Lisäksi hän teki Sarah Fullerin kanssa *[[Julius Caesar (ooppera)|Julius Caesarista]]* edition, jonka julkaisi Oxford University Press vuonna 1998.

Dean luennoi vuosina 1965–1966 Kalifornian yliopistossa (Berkeley). Hänet valittiin vuonna 1975 British Academyn jäseneksi. Dean oli mukana perustamassa brittiläistä Handel Institutea vuonna 1987.

## Lähteet
The Cyprus Weekly

**The Cyprus Weekly** oli kyproslainen vuosina 1979–2017 ilmestynyt englanninkielinen sanomalehti. Se ilmestyi perjantaisin.
## Lähteet
Deník

**Deník** on tšekkiläinen vuonna 2005 perustettu sanomalehti, joka koostuu Prahassa tuotetusta kansallisesta osasta ja alueellisesta uutisliitteestä, joita tehdään 73 erilaista. Toimituksellisesta linjaltaan lehti on liberaali.
## Lähteet

## Aiheesta muualla
* Lehden verkkosivut
Reflex

**Reflex** on tšekkiläinen yhteiskuntaan, politiikkaan ja kulttuuriin keskittyvä viikkolehti. Se on perustettu 1990-luvulla ja kuului pitkään saksalais-sveitsiläiseen Ringier Axel Springer -konserniin, mutta on nykyisin tšekkiläisomistuksessa.
## Lähteet

## Aiheesta muualla
* Lehden verkkosivut
Enrico Albertosi

**Enrico Albertosi** (s. 2. marraskuuta 1939 Pontremoli) on italialainen ammattilaisuransa päättänyt jalkapallomaalivahti. Hän liittyi kesäkuussa 1961 Italian A-maajoukkueeseen ja pelasi joukkueessa 34 ottelua. Albertosi oli mukana voittamassa EM-kultaa 1968, minkä lisäksi hän edusti maataan neljissä MM-kilpailuissa vuosina 1962, 1966, 1970 ja 1974. Pelaajauransa jälkeen hän toimi valmennustehtävissä.

## Lähteet

## Aiheesta muualla
Týden

**Týden** (tš. ’viikko’) on tšekkiläinen yhteiskuntaan ja politiikkaan keskittyvä viikkolehti.
## Lähteet

## Aiheesta muualla
* Lehden verkkosivut
Právo

**Právo** on tšekkiläinen sanomalehti, joka on perustettu vuonna 1990. Sen edeltäjä oli Tšekkoslovakian kommunistisen puolueen pää-äänenkannattaja *[[Rudé právo]]*. Nykyinen lehti on toimitukselliselta linjaltaan sosiaalidemokraattinen ja levikiltään maansa toiseksi suurin.
## Lähteet

## Aiheesta muualla
* Lehden verkkosivut
Giuseppe Wilson

**Giuseppe Wilson** (27. lokakuuta 1945 Darlington, Englanti – 6. maaliskuuta 2022) oli englantilaissyntyinen italialainen jalkapalloilija, pääasialliselta pelipaikaltaan libero. Hän liittyi helmikuussa 1974 Italian A-maajoukkueeseen ja pelasi joukkueessa kolme ottelua. Niistä kaksi hän keräsi nimiinsä MM-kilpailuissa 1974.

## Lähteet

## Aiheesta muualla
Herttoniemenrannan kappeli

**Herttoniemenrannan kappeli** oli Helsingin Herttoniemenrannassa sijainnut evankelis-luterilainen kappeli, joka vihittiin käyttöön lokakuussa 2001. Kappelin kirkkosalissa oli 60 paikkaa, ja lisäksi seurakuntasalissa oli 30 pöytäpaikkaa. Salin yhteydessä oli keittiö.

Kappelista luovuttiin vuonna 2017. Helsingin seurakuntayhtymä on vuokrannut tilat muuhun käyttöön.

## Lähteet
Luciano Re Cecconi

**Luciano Re Cecconi** (1. joulukuuta 1948 Nerviano – 18. tammikuuta 1977) oli italialainen jalkapalloilija, pelipaikaltaan keskikenttäpelaaja. Hän oli pituudeltaan 176-senttimetrinen ja voitti SS Lazion joukkueessa Italian pääsarjamestaruuden kaudella 1973–1974. Re Cecconi liittyi syyskuussa 1974 Italian A-maajoukkueeseen ja kuului maajoukkueen kokoonpanoon MM-kilpailuissa 1974 mutta ei pelannut yhtäkään ottelua.

## Lähteet

## Aiheesta muualla
Pietro Anastasi

**Pietro Anastasi** (7. huhtikuuta 1948 Catania – 17. tammikuuta 2020) oli italialainen jalkapalloilija, pelipaikaltaan keskushyökkääjä. Hän liittyi kesäkuussa 1968 Italian A-maajoukkueeseen ja oli mukana voittamassa saman vuoden EM-kilpailuja. Anastasi kuului lisäksi maajoukkueen kokoonpanoon MM-kilpailuissa 1974, ja hän pelasi turnauksessa kolmessa ottelussa sekä teki yhden maalin.

## Lähteet

## Aiheesta muualla
Paolo Pulici

**Paolo Pulici** (s. 27. huhtikuuta 1950 Roncello) on italialainen ammattilaisuransa päättänyt jalkapalloilija, pelipaikaltaan keskushyökkääjä. Hän pelasi Torinossa 431 ottelua ja teki 170 maalia, mikä tekee hänestä seuran historian parhaan maalintekijän. Pulici liittyi maaliskuussa 1973 Italian A-maajoukkueeseen ja pelasi joukkueessa 19 ottelua, joissa hän teki viisi maalia. Hän kuului maajoukkueen kokoonpanoon MM-kilpailuissa 1974 ja 1978. Pulici on toiminut pelaajauransa jälkeen valmennustehtävissä.

## Lähteet

## Aiheesta muualla
Respekt

**Respekt** on tšekkiläinen yhteiskuntaan ja politiikkaan keskittyvä viikkolehti. Se on maansa arvostetuimpia ja sen esikuvia ovat muun muassa *[[The Economist]]* ja *[[Der Spiegel]]*. *Respekt* kuuluu samaan konserniin kuin talouslehti *[[Hospodářské noviny]]*.
## Lähteet

## Aiheesta muualla
* Lehden verkkosivut
Giuseppe Sabadini

**Giuseppe Sabadini** (s. 26. maaliskuuta 1949 Sagrado) on italialainen ammattilaisuransa päättänyt jalkapalloilija, pelipaikaltaan oikea laitapuolustaja. Hän kuului Italian A-maajoukkueen kokoonpanoon MM-kilpailuissa 1974 mutta ei pelannut yhtäkään ottelua. Sabadini on toiminut pelaajauransa jälkeen valmennustehtävissä.

## Lähteet

## Aiheesta muualla
Alice Coote

**Alice Coote** OBE (s. 1968 Frodsham) on brittiläinen mezzosopraano.

Coote opiskeli Guildhall School of Music and Dramassa, Royal Northern College of Musicissa ja National Opera Studiolla. Hän sai Brigitte Fassbaender -palkinnon liedtulkinnasta ja Decca Kathleen Ferrier -palkinnon. Coote on saanut arvostusta varsinkin Gustav Mahlerin, Hector Berlioz’n, Wolfgang Amadeus Mozartin, Georg Friedrich Händelin ja Johann Sebastian Bachin teosten tulkinnoilla eri orkesterien kanssa. Hän on tulkinnut myös oopperarooleja muun muassa Metropolitan-oopperassa. Cootesta tehtiin vuonna 2018 Brittiläisen imperiumin ritarikunnan upseeri.

## Lähteet
Luigi Alva

**Luigi Alva**, oikealta nimeltään **Luis Ernesto Alva Talledo** (10. huhtikuuta 1927 – 15. toukokuuta 2025), oli perulainen oopperalaulaja, joka oli äänialaltaan tenori.

Alva opiskeli Rosa Moralesin johdolla Limassa, jossa hän teki oopperadebyyttinsä vuonna 1950. Hän jatkoi opintojaan La Scalan oopperakoulussa Milanossa ja teki La Scalan -debyyttinsä Kreivi Almavivan roolissa vuonna 1956. Alva esiintyi vuonna 1957 Salzburgin musiikkijuhlilla, vuonna 1960 Covent Gardenissa ja vuonna 1961 Lyric Opera of Chicagossa. Hän lauloi New Yorkin Metropolitan-oopperassa vuosina 1964–1966, 1967–1969, 1971–1972 ja 1973–1975.

Alva tuli tunnetuksi varsinkin rooleista Wolfgang Amadeus Mozartin oopperoissa. Lisäksi hän sai suosiota italialaisilla 1800-luvun alkupuolen rooleilla. Hän jäi eläkkeelle vuonna 1989.

## Lähteet
Richard England

**Richard England** (s. *England Sant Fournier*, 3. lokakuuta 1937, Malta) on maltalainen arkkitehti, taiteilija, kirjailija ja akateemikko.

## Elämäkerta
Richard England opiskeli peruskoulun Maltalla St. Edward's College -nimisessä poikakoulussa. England valmistui arkkitehdiksi Maltan yliopistosta, jonka jälkeen hän jatkoi opintojaan Milanon polyteknillisessä yliopistossa, Politecnico di Milanossa. Opintojen ohella England työskenteli opiskelija-arkkitehtinä italialaisen muotoilijan ja arkkitehdin Gio Pòntin studiolla vuosina 1960-1962. Vuosina 1987-1989 England toimi Maltan yliopiston arkkitehtuurin tiedekunnan dekaanina.

1970-luvulla England työskenteli Saudi-Arabiassa. 1980-luvulla England työskenteli yhdessä Robert Venturin, Arthur Ericksonin, Sheppard Robsonin, Ricardo Bofillin ja Arup Groupin kanssa Irakissa Bagdadin rehabilitaatioprojektissa, jota johti paikallinen arkkitehti Rifat Chadirji.

England meni naimisiin Myriam Borg Manducan kanssa vuonna 1962. Parilla on kaksi lasta.

## Valitut työt

Lista valituista Richard Englandin suunnittelemista rakennuksista:

* Maltan keskuspankki, Valletta, Malta, 1971
* Myriamin puutarha, St. Julian's, Malta, 1982
* Aquasun Lido, Paceville, Malta, 1983
* Dar il-Ħanin Samaritan, Santa Venera, Malta, 1996-2024
* Ir-Razzett ta’ Sandrina, Mġarr, Malta, 1988
* Paavin korokkeet paavi Johannes Paavali II:n Maltan vierailulla, 1996 + 2001
* Golf 4 Apartments, Belgrad, Jugoslavia, 1990
* Maltan yliopiston laajennus, Msida, Malta, 1991
* Maltan keskuspankin lisärakennus, Valletta, Malta, 1992
* Millennium Chapel, Paceville, Malta, 2000
* San Gorg Meditation Chapel, Blata L-Bajda, Malta, 2001
* The Garden of Apollo, St. Julian's, Malta, 2007

## Kunnianosoitukset

* International Academy of Architecture Award, 1983, 1985, 1991, 2000, 2003, 2006, 2009
* Commonwealth Association of Architects Regional Award, 1985, 1987
* Kunniatohtori, Buenos Airesin yliopisto, Argentiina, 1985
* Toulousen kaupungin kultainen mitali, 1985
* Hopeinen mitali, International Committee of Architectural Critics (CICA), 1987
* Kunniatohtori, Institute of Advance Studies, New Yorkin yliopisto, USA, 1987
* Georgia Biennale Laureate -palkinto, 1988
* IFRAA – American Institute of Architects, palkinto uskonnollisesta arkkitehtuurista, 1991
* Officer of the Order of Merit, Malta, 1993
* Kunniatohtori, Georgian tasavallan yliopisto, 1995
* International Prize Third Architectural Biennal, Costa Rica, 1996
* Belgrade Architectural Triennial, kultainen mitali, 1999
* Kunniajäsenyys, American Institute of Architects, 1999
* Kunniatohtori, Sofian yliopisto, Bulgaria, 2003
* Vuoden podcastin tekijä, Architecture Society of Malta, 2004
* International Academy of Architecture Grand Prix, 2006
* Kunniatohtori, Spiru Haretin yliopisto, Romania, 2010
* Maltan vuoden podcast, Malta, 2013

## Lähteet
Charlene Vella

**Charlene Vella** on maltalainen taidehistorioitsija, akateemikko ja kirjailija. Vella johtaa keskiajan ja renessanssiajan taiteen tutkimusta Maltan yliopistossa.

## Elämäkerta
Charlene Vella on opiskellut taidehistoriaa Maltan yliopistossa. Vuonna 2016 hän suoritti tohtorin tutkinnon Warwickin yliopistossa Isossa-Britanniassa. Warwicking yliopistossa Vella opiskeli Cambridgen yliopiston tutkijan Donald Cooperin alaisuudessa. Vuonna 2025 Vella palkittiin Maltalla Mara-tapahtumassa, joka nostaa esiin naisten johtajuutta, luovuutta ja sinnikkyyttä. Hän sai tunnustuksen siitä, että on ensimmäinen kokopäiväinen naisluennoitsija taidehistoriassa Maltan yliopistossa. Lisäksi Vella on ensimmäinen nainen, joka on saavuttanut apulaisprofessorin arvon taidehistorian alalla samassa yliopistossa.

Vella on kirjoittanut uransa aikana kaksi monografiaa, sekä julkaissut useita tekstejä maltalaisissa ja kansainvälisissä tieteellisissä julkaisuissa. Vuonna 2023 Vella sai ‘Premio Antonello da Messina 2023’ -palkinnon ‘Studi Antonelliani’ -kategoriassa, jonka järjesti Associazione Culturale “Antonello da Messina” 14. huhtikuuta 2023 Basilica di San Marcossa Capitolium-kukkulalla Roomassa. Vella on myös järjestänyt kansainvälisiä konferensseja Maltan yliopistossa liittyen keskiajan taiteeseen.

Vuodesta 2016 Vella on ollut jäsenenä Maltan valtion kaavoitusviranomaisen (*Malta Planning Authority*) neuvoa-antavassa muotoilukomiteassa. Vuonna 2023 Vella valittiin jäseneksi Maltan katolisen instituutin hallitukseen (*Board of the Malta Catholic Institute*). Vella on lisäksi toiminut vakituisena taidekriitikkona Sunday Times of Malta -lehdelle vuosina 2008-2018.

## Teokset

* *The Mediterranean Artistic Context of Late Medieval Malta: 1091-1530,* Charlene Vella. Malta: Midsea Books, 2013.
* *In the Footsteps of Antonello Da Messina: The Antonelliani between Sicily and Venice*. Charlene Vella. Malta: Midsea Books, 2022.
* *Dynamics of Artistic Exchange in the Mediterranean: the Medieval and Renaissance Imprint.* Charlene Vella (ed.). Malta: Midsea Books, 2024.
* With Abigail Pace, ‘Isabelle Borg: an Artist who happened to be a Woman’, in Yosanne Vella (ed.) *Discovering women’s history in Malta*, 2024, Malta University Press, pp. 143–151.
* ‘New insights into the painted crucifix attributed to Antonio de Saliba in the V&A Museum, London’, *The Antiquaries Journal,* 101, 2021, pp. 269–300. doi:10.1017/S000358152000030X.

## Lähteet
Markku Järvinen (professori)

**Markku Juhani Järvinen** (6. huhtikuuta 1944 Ylöjärvi – 5. joulukuuta 2024 Tampere) oli suomalainen lääkäri, kirurgian professori ja liikuntalääketieteen kehittäjä.

Järvinen syntyi puutarhureiden Heikki Mikael Järvinen ja Kerttu Annikki Simola perheeseen. Hän avioitui 1970 Leena Antinmaan kanssa. Järvinen tuli ylioppilaaksi Tampereen yhteislyseosta 1963 ja valmistui Tampereen yliopistosta lääketieteen lisensiaatiksi 1970. Hän väitteli siellä lääketieteen ja kirurgian tohtoriksi 1976 tutkimuksella *Healing of a crush injury in rat striated muscle: with special reference to treatment by early mobilization or immobilization*. Kirurgian erikoislääkärin pätevyyden Järvinen sai 1980, ortopedian ja traumatologian 1983 ja liikuntalääketieteen 1987. 

Järvinen oli Tampereen yliopistossa urheilututkimusaseman assistentti 1971–1973 ja vastaava lääkäri 1974–1976, kirurgian apulaisopettaja 1980–1984 ja kirurgian professori vuodesta 1997 eläköitymiseensä saakka. Tampereen yliopistollisessa sairaalassa hän oli kirurgian apulaislääkäri 1976–1979, ortopedian ja traumatolologian apulaisylilääkäri 1984–1987 ja ylilääkäri 1987–1997 ja kirurgian ylilääkäri vuodesta 1997. Järvinen oli myös vieraileva professori Vermontin yliopistossa 1986–1987 ja hänellä oli lukuisia luottamus- ja asiantuntijatehtäviä, mukaan lukien toiminta Suomen olympiajoukkueen lääkärinä Montrealissa 1976 ja Moskovassa 1980. Asiantuntijana Järvinen oli perustamassa liikuntalääketieteen erikoisalaa Suomeen 1987 ja oli sen ensimmäinen kouluttaja.

## Lähteet
Kenya African National Union

**Kenya African National Union** eli **KANU** on kenialainen puolue, joka hallitsi maata lähes 40 vuoden ajan itsenäistymisestä vuoden 2002 vaalitappioon.

KANU perustettiin vuonna 1960, ja se oli yksi kahdesta suuresta poliittisesta puolueesta, jotka muodostettiin valmistautuessaan itsenäistymiseen – toinen puolue, Kenian afrikkalainen demokraattinen unioni, sulautui lopulta KANU:hun itsenäistymisen jälkeen. Jomo Kenyattan johtama puolue kannatti virallisesti vahvaa keskushallintoa sosialistisessa yhteiskunnassa. Kun Kenia itsenäistyi vuonna 1963, KANU voitti maan ensimmäisissä vaaleissa ja Kenyattasta tuli pääministeri (vuodesta 1964 presidentti). Tärkeimmät kilpailevat ryhmät sulautettiin KANU:un, ja valta siirtyi yhä tiiviimmin Kenyattan käsiin.  Oppositio kiellettiin tai tehtiin tehottomaksi. Vuoden 1969 vaaleissa oli vain KANU:n ehdokkaita, ja vuoden 1974 vaaleissa puolueen jäsenyys oli edellytys julkisen viran hoitamiselle.

Kenyattan seuraaja Daniel arap Moi jatkoi edeltäjänsä politiikkaa, ja vuodesta 1982 vuoteen 1991 Kenia oli virallisesti yksipuoluevaltio, jonka hallinto tunnettiin julmuudesta ja korruptiosta. Moi suostui monipuoluejärjestelmään 1991, ja KANU:sta irtosi ryhmittymiä. Opposition hajanaisuuden takia KANU voitti vuosien 1992 ja 1997 parlamenttivaaleissa enemmistön.

KANU menetti valta-asemansa vuonna 2002, kun Uhuru Kenyatta, hävisi presidentinvaalit Mwai Kibakille National Rainbow Coalitionista (NARC). Seuraavan vuoden parlamenttivaaleissa NARC voitti KANUn lähes kaksinkertaisella äänisaaliilla.

## Lähteet
San Cosme y Damián

**San Cosme y Damián** on pikkukaupunki  Paranán varrella Paraguayn Itapúan departementissa maan eteläosassa. Se on saanut alkunsa jesuiittojen lähetysasemana vuonna 1632 ja se siirrettiin nykyiselle paikalleen vuonna 1718. Kaupungin asukasluku vuonna 2022 oli 7&nbsp;397.

## Maantiede

San Cosme y Damián sijaitsee Paraguayn Itapúan departementin eteläosassa Paranájoen varrella. Joen vastarannalla sijaitsee Argentiina.

Ilmasto alueella on subtrooppinen.

## Historia

San Cosme y Damián sai alkunsa Adriano Formoson 25. tammikuuta 1632 perustamana jesuiittojen lähetysasemana ja se sijaitsi alkujaan nykyisen Brasilian Rio Grande do Sulin osavaltion alueella. Lähetysasemaa siirrettiin myöhemmin neljään otteeseen, kunnes se vuonna 1718  asetettiin nykyiselle paikalleen. Nimensä se sai pyhimysten Kosmasin ja Damianosin mukaan. Vuonna 1703 lähetysasemalle oli asettunut argentiinalainen Buenaventura Suárez. Suárez harjoitti astronomiaa ja hänen työnsä tuli tunnetuksi aina Euroopassa saakka. San Cosme y Damiánissa hän rakennutti oman hieman alkukantaisen observatorionsa, jossa hän muun muassa ennusti taivaankappaleiden liikkeitä teoksessaan *El Lunario del Siglo*. 

Paikkakunnan kirkko *Iglesia de la Reducción* kärsi vahinkoja tulipalossa vuonna 1899. Sitä korjattiin Saksan kirkon tuella 1970-luvulla. Lähetysaseman koulu (*Colegio*) on säilynyt alkuperäisenä. Buenaventura Suárezin observatorio on nykyisin museo.

## Talous
Maatalous on alueen pääelinkeino. Ympäröivällä maaseudulla kasvatetaan karjaa ja viljellään esimerkiksi soijapapuja, riisiä, maissia ja vihanneksia. Tämän ohella San Cosme y Damiánissa harjoitetaan kalastusta ja sinne suuntautuu matkailua. 

## Väestö
San Cosme y Damiánin asukasluku oli Paraguayn vuoden 2022 väestönlaskennan mukaan 7&nbsp;397.

## Lähteet
Mater Dei -sairaala

**Mater Dei -sairaala** () on Maltan yliopistollinen keskussairaala, joka avattiin vuonna 2007. Sairaala sijaitsee Msidan kaupungissa parin kilometrin päässä maan pääkaupungista Vallettasta. Mater Dei kattaa 250&nbsp;000 neliömetriä, ja sen on suunnitellut ja rakentanut ruotsalainen Skanska Malta JV.

## Historia
Mater Dei avattiin virallisesti 29. kesäkuuta 2007. Sairaala korvasi San Luqa -sairaalan saarivaltion julkisin varoin ylläpidettävänä keskussairaalana. Mater Dei -sairaalassa on yhteensä 825 vuodepaikkaa ja 25 leikkaussalia. Sairaalan rakennuskustannuksiksi oli arvioitu 50 miljoonaa Maltan liiraa (noin 116 miljoonaa euroa), mutta kustannukset nousivat räjähdysmäisesti noin 250 miljoonalla liiralla, eli noin 582 miljoonalla eurolla.

Skanska Malta joutui kohun keskelle, sillä sairaalan rakentaminen kustansi lopulta yhteensä yli 700 miljoonaa euroa. Myöhemmin havaittiin lisäksi, että Skanska oli käyttänyt rakennustöissä alempilaatuista sementtiä, jota yleensä käytetään muun muassa jalkakäytäviin. Tästä syystä sairaalaan ei voitu rakentaa lisäkerroksia tai helikopterin laskeutumispaikkaa katolle.

Sairaala toimii Maltan yliopiston yhteydessä opetussairaalana. Sairaalassa sijaitsevat terveystieteiden, lääketieteen ja kirurgian sekä hammaslääketieteen tiedekunnat.

## Lähteet
NGC 2360

**NGC 2360** (tunnetaan myös nimellä *Carolinen klusteri*, *Caroline's cluster*, myös nimellä *Caldwell 58*) on avoin tähtijoukko, joka sijaitsee Canis Majorin tähdistössä. Joukon löysi Caroline Herschel vuonna 1783.

## Lähteet
Pico da Neblina

**Pico da Neblina** (’sumuinen huippu’) on Brasilian korkein vuorenhuippu, joka sijaitsee Venezuelan rajalla. Se on 2&nbsp;995 metriä korkea ja osa Serra do Imeri -vuoristoa. Huippu sijaitsee Pico da Neblinan kansallispuiston alueella, jota on asuttanut yli tuhannen vuoden ajan yanomamit.

## Lähteet

## Aiheesta muualla
Kaavin (kiviesinetyyppi)

**Kaavin** on kivi-iskoksesta tai -säleestä retusoimalla valmistettu kiviesinetyyppi. Kaapimet ovat maailmalaajuisesti yksi yleisimmistä kivikautisten asuinpaikkojen kaivauksissa löydetyistä esinetyypeistä. Kaapimia käytettiin muun muassa nahan, puun ja luun työstämiseen.

## Lähteet
* 

### Viitteet